Bjørn Stærk

Bjørn Stærk også kjent som Bjørn Gregory-Stærk (født 1978) er en norsk programmerer, blogger, debattant og forfatter. Stærk er utdannet innen IT, og arbeider som programmerer hos Vivende. 

Faren var pastor i Den Evangelisk Lutherske Frikirke i Halden, og Stærk anså seg som kristen frem til 16-årsalderen.

Som skribent har han bakgrunn fra BBS-miljøet på 1990-tallet. Etter 9/11 startet han en war-blog, deretter «The Peoples Blog»-stunts og sin «Max 256 blog», der han garanterte at postene ikke skulle være på mer enn 256 ord. Han har vært fast spaltist i det konservative tidsskriftet Minerva. Fra årsskiftet 2012/2013 har Stærk vært spaltist i Aftenposten.«Bjørn Stærk ny spaltist på Aftenposten.no», Aftenposten 25. desember 2012 Som Aftenposten-spaltist møtte han sterke reaksjoner da han i 2013 skrev positivt om det innvandringskritiske nettstedet Document.no.«Stærk kost», side 14, Journalisten nr. 1 2014 

I 2016 utga han en bok om lite kjente sider ved kristendommens historie og hva han anså som kjernen i kristen etikk og troserfaring, Å sette verden i brann. En ateist skriver om Jesus.  I boka drøftet han «hva som er interessant i religionen, og fortelle hva det er som er relevant for oss»og trakk fram hva han anså som positive sider ved synd, soning, tilgivelse og kallsetikk.

Fra 2010-tallet har han særlig skrevet om klimaendringer og klimadebatt. Høsten 2018 ga han ut boka Jakten på den grønne lykken. Tanker fra sykkelsetet. I 2025 ga han ut boka Ingen tenker alene der han utforsker hva det vil si å skifte mening.

 Bibliografi 
 2013: Ytringsfrihet, Humanist forlag
 2013: Oppdra folket! - Norge, Sverige og innvandring , Trolltekst, e-bok
 2016: Å sette verden i brann. En ateist skriver om Jesus, Humanist forlag
 2018: Jakten på den grønne lykken - tanker fra sykkelsetet. Humanist forlag.
 2025: Ingen tenker alene. En bok om å skifte mening. Cappelen Damm

 Referanser 

 Eksterne lenker 



Kategori:Norske forfattere